钦定古今图书集成/明伦汇编/官常典/第728卷 > 刘士昭 王士敏 赵孟垒 赵孟松
## 钦定古今图书集成/明伦汇编/官常典/第728卷 > 刘士昭 王士敏 赵孟垒 赵孟松

按《宋史忠义传》：“士昭，太和人。尝为鍼工，与乡人同谋
复太和县，败血指书帛云：‘生为宋民，死为宋鬼，赤心
报国，一死而已’。因以其帛自缢死。其党入狱，多乞怜
苟免。有王士敏者，独慷慨不挠，题其裾：‘此生无复望
生还，一死都归谈笑间，大地尽为腥血污，好收吾骨
首阳山’。临刑叹曰：‘恨吾病失声，不能大骂耳’！”同时有
赵孟垒者，合州人，登开庆元年第，为金华尉。临安降，
与从子由鉴怀太皇太后帛书诣益王，擢宗正寺簿
监军，复明州，战败见获，不屈磔死。方大军驻绍兴，福
王与芮从子曰孟松，谋举兵，事泄，被执至临安。范文
虎诘其谋逆，孟松诟曰：“贼臣负国厚恩，共危社稷。我
帝室之胄，欲一刷宗庙之耻，乃更以为逆乎？”文虎怒，
驱出斩之。过宋庙，呼曰：“太祖太宗，列圣之灵在天，何
以使孟松至此？”都人莫不陨泪。既死，雷电昼晦者久
之